PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କ ‘ଗ୍ଲୋବାଲ ସିଟିଜେନ ଲାଇଭ’ରେ ଭିଡିଓ ଅଭିଭାଷଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗ୍ଲୋବାଲ ସିଟିଜେନ ଲାଇଭରେ ନିଜର ଭିଡିଓ ବକ୍ତବ୍ୟ ରଖିଥିଲେ । ଏହି ୨୪ଘଣ୍ଟିଆ ସମାରୋହ ସେପ୍ଟେମ୍ବର ୨୫ ଓ ୨୬ତାରିଖ ଦିନ ହେଉଥିବାବେଳେ ଏଥିରେ ମୁମ୍ବାଇ ସମେତ ନ୍ୟୁୟର୍କ, ପ୍ୟାରିସ, ରିଓଡି ଜେନିରୋ, ସିଡନୀ, ଲସ୍ ଆଞ୍ଜେଲ୍ସ, ଲାଗୋସ ଓ ସିଓଲରେ ଏକ ସଙ୍ଗେ କାର୍ଯ୍ୟକ୍ରମମାନେ ହେଉଛି । ବୈଶ୍ୱିକ ମହାମାରୀର ଦୃଷ୍ଟାନ୍ତ ଦେଇ ପ୍ରଧାନମନ୍ତ୍ରୀ କହିଛନ୍ତି ଯେ ଆମେ ଏକାଠି ରହିଲେ ଅଧିକ ଶକ୍ତି ପ୍ରଦର୍ଶନ କରିପାରିବା । ଆମର କୋଭିଡ-୧୯ ଯୋଦ୍ଧା, ଡାକ୍ତର, ସେବିକା, ଅନ୍ୟାନ୍ୟ ସ୍ୱାସ୍ଥ୍ୟ କର୍ମଚାରୀ ବୈଶ୍ୱିକ ମହାମାରୀର ଯେପରି ସଂଗଠିତ ମୁକାବିଲା କଲେ, ତା’ର ଏକ ଝଲକ ଆମେ ପାଇସାରିଛୁ । ରେକର୍ଡ ସମୟ ମଧ୍ୟରେ ଟୀକା ଉଦ୍‌ଭାବନ କରି ଏହାକୁ ଆମ ବୈଜ୍ଞାନିକ ପ୍ରମାଣିତ କରିଛନ୍ତି । ମାନବିକ ସମ୍ବେଦନା ଯେପରି ଅନ୍ୟ ସବୁଠାରୁ ଆଗରେ ରହିଛି ଏହା ପିଢି ପରେ ପିଢି ମନେ ରଖିବେ ବୋଲି ପ୍ରଧାନମନ୍ତ୍ରୀ କହିଛନ୍ତି । କୋଭିଡକୁ ଛାଡି ଦାରିଦ୍ର‌୍ୟ ସବୁଠାରୁ ନିରବଚ୍ଛିନ୍ନ ଆହ୍ୱାନ ଭାବେ ରହି ଆସିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ଶ୍ରୀ ମୋଦୀ କହିଛନ୍ତି ଯେ ଗରିବ ଲୋକମାନଙ୍କୁ କେବଳ ସରକାରଙ୍କ ଉପରେ ନିର୍ଭର ରଖି ଦାରିଦ୍ର‌୍ୟ ବିରୁଦ୍ଧରେ ସଂଗ୍ରାମ ଜାରି ରଖାଯାଇପାରିବ ନାହିଁ । ଯେତେବେଳେ ଗରିବ ଲୋକ ସରକାରଙ୍କୁ ନିଜର ବିଶ୍ୱସ୍ତ ବନ୍ଧୁଭାବେ ଗ୍ରହଣ କରିବେ ସେତେବେଳେ ଯାଇ ଏହା ବିରୁଦ୍ଧରେ ସଂଗ୍ରାମ କରିହେବ । “ବିଶ୍ୱସ୍ତ ଅଂଶୀଦାରମାନେ ହିଁ ଦୃଢ ଭିତ୍ତିଭୂମି ନେଇ ସବୁଦିନ ପାଇଁ ଦାରିଦ୍ର‌୍ୟର ନିଷ୍ଠୁର ବଳୟରୁ ମୁକ୍ତି ପାରିବେ ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଯେତେବେଳେ ଗରିବଙ୍କୁ ସଶକ୍ତ କରିବାକୁ କ୍ଷମତାର ପ୍ରୟୋଗ କରାଯାଏ, ସେମାନେ ଦାରିଦ୍ର‌୍ୟ ବିରୁଦ୍ଧରେ ଲଢିବାକୁ ଶକ୍ତି ପାଇଥାନ୍ତି । ବ୍ୟାଙ୍କ ଖାତା ନ ଥିବା ଲୋକଙ୍କୁ ବ୍ୟାଙ୍କ ଖାତା, ଲକ୍ଷ ଲକ୍ଷ ଲୋକଙ୍କୁ ସାମାଜିକ ସୁରକ୍ଷା ସୁବିଧା, ୫୦କୋଟି ଭାରତୀୟଙ୍କୁ ଗୁଣାତ୍ମକ ସ୍ୱାସ୍ଥ୍ୟସେବା, ଗରିବଙ୍କୁ ସଶକ୍ତ କରିବାର ଏକ ଦୃଷ୍ଟାନ୍ତ ବୋଲି ଶ୍ରୀ ମୋଦୀ କହିଛନ୍ତି । ଗ୍ରାମଞ୍ଚଳ ଓ ସହରରେ ୩୦କୋଟି ଘର ବାସହୀନଙ୍କୁ ଯୋଗାଯାଇଥିବା ସମ୍ପର୍କରେ ଶ୍ରୀ ମୋଦୀ କହିଛନ୍ତି ଘର କେବଳ ଗୋଟିଏ ଆଶ୍ରୟସ୍ଥଳ ନୁହଁ ବରଂ ମୁଣ୍ଡ ଉପରେ ଛାତ ଜନସାଧାରଣଙ୍କ ମର୍ଯ୍ୟାଦାର ପ୍ରତୀକ । ପରବର୍ତ୍ତୀ ପିଢୀ ପାଇଁ ଭିତ୍ତଭୂମି ସୃଷ୍ଟି ପରିପ୍ରେକ୍ଷୀରେ ପ୍ରତ୍ୟେକ ଘରକୁ ହଜାର ହଜାର କୋଟି ଟଙ୍କା ଖର୍ଚ୍ଚରେ ପାନୀୟ ଜଳ ଯୋଗାଣ, ୮୦କୋଟି ନାଗରିକଙ୍କୁ ମାଗଣା ଖାଦ୍ୟଶସ୍ୟ ଦାରିଦ୍ର‌୍ୟ ବିରୁଦ୍ଧରେ ସଂଗ୍ରାମ ପାଇଁ ଶକ୍ତି ଯୋଗାଇବ ବୋଲି ପ୍ରଧାନମନ୍ତ୍ରୀ କହିଛନ୍ତି । ଜଳବାୟୁ ପରିବର୍ତ୍ତନ ସମ୍ପର୍କରେ ଆଲୋଚନା କରି ପ୍ରଧାନମନ୍ତ୍ରୀ କହିଛନ୍ତି ଯେ ସବୁଠାରୁ ସହଜ ଓ ସଫଳ ଉପାୟରେ ଏହାର ମୁକାବିଲା ଜୀବନ ଶୈଳୀ ପରିବର୍ତ୍ତନ କରି ପ୍ରକୃତି ସହ ନିଜକୁ ସାମିଲ କରାଯାଇପାରିବ । ମହାତ୍ମାଗାନ୍ଧୀଙ୍କୁ ବିଶ୍ୱର ମହାନ୍ ପରିବେଶବିତ୍ ଭାବେ ବର୍ଣ୍ଣନା କରି ବାପୁ କିପରି ତାଙ୍କ ଜୀବନଶୈଳୀରେ ସ୍ୱଚ୍ଛ ପରିବେଶର ଚିତ୍ର ଛାଡି ଯାଇଛନ୍ତି ଓ ବିଶ୍ୱ କଲ୍ୟାଣକୁ ସବୁବେଳେ ଅଗ୍ରାଧିକାର ଦେଉଥିଲେ ବୋଲି କହିଥିଲେ । ମହାତ୍ମାଗାନ୍ଧୀଙ୍କ ଟ୍ରଷ୍ଟିସିପ ନ୍ୟାସତ୍ୱ ଉପରେ ଆଲୋକପାତ କରିବ କହିବା ସହ ଆମେ ପୃଥିବୀର ଜଣେ ଜଣେ ଟ୍ରଷ୍ଟି ଓ ଧରିତ୍ରୀ ମାତାର ସେବା ପ୍ରତ୍ୟେକଙ୍କ ଦାୟିତ୍ୱ ବୋଲି ଶ୍ରୀ ମୋଦି କହିଥିଲେ । ପ୍ରଧାନମନ୍ତ୍ରୀ କହିଥିଲେ ଜି-୨୦ ମଧ୍ୟରେ ଭାରତ ଏକମାତ୍ର ଦେଶ ଯେ ପ୍ୟାରିସ ରାଜିନାମାର ପ୍ରତିଶ୍ରୁତି ଅନୁସାରେ ଚାଲିଛି । ବିଶ୍ୱକୁ ଆନ୍ତର୍ଜାତିକ ସୌର ଚୁକ୍ତି ଓ ବିପର୍ଯ୍ୟୟ ନିରୋଧୀ ଭିତ୍ତିଭୂମି ବନ୍ଧନରେ ବାନ୍ଧି ପାରି ନିଜକୁ ଗର୍ବିତ ମନେ କରୁଥିବା ପ୍ରଧାନମନ୍ତ୍ରୀ କହିଥିଲେ ।
ଅକ୍ଟୋବର ୧୫ ତାରିଖରେ ଆଇନ ମନ୍ତ୍ରୀ ଏବଂ ଆଇନ ସଚିବମାନଙ୍କର ସର୍ବ ଭାରତୀୟ ସମ୍ମିଳନୀର ଉଦଘାଟନୀ ଅଧିବେଶନକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୧୫ ତାରିଖ ଦିନ ପୂର୍ବାହ୍ନ ପ୍ରାୟ ୧୦:୩୦ ସମୟରେ ଭିଡିଓ ବାର୍ତ୍ତା ମାଧ୍ୟମରେ ଆଇନ ମନ୍ତ୍ରୀ ତଥା ଆଇନ ସଚିବ ମାନଙ୍କର ସର୍ବଭାରତୀୟ ସମ୍ମିଳନୀର ଉଦଘାଟନୀ ଅଧିବେଶନକୁ ସମ୍ବୋଧିତ କରିବେ । ଏହି ଦୁଇ ଦିନିଆ ସମ୍ମିଳନୀ ଆଇନ ଓ ନ୍ୟାୟ ମନ୍ତ୍ରଣାଳୟ ଦ୍ୱାରା ଗୁଜୁରାଟର ଏକତା ନଗରରେ ଆୟୋଜିତ ହେଉଛି । ଏହି ସମ୍ମିଳନୀର ଉଦ୍ଦେଶ୍ୟ ହେଉଛି ନୀତି ନିର୍ଣ୍ଣୟକାରୀଙ୍କ ପାଇଁ ଭାରତୀୟ ଆଇନ ଏବଂ ନ୍ୟାୟିକ ବ୍ୟବସ୍ଥା ସହ ଆଲୋଚନା କରିବା ପାଇଁ ଏକ ସାଧାରଣ ଫୋରମ୍ ଯୋଗାଇବା । ଏହି ସମ୍ମିଳନୀ ମାଧ୍ୟମରେ ରାଜ୍ୟ ଏବଂ କେନ୍ଦ୍ରଶାସିତ ଅଞ୍ଚଳ ସେମାନଙ୍କର ସର୍ବୋତ୍ତମ ଅଭ୍ୟାସ ସେୟାର କରିବାକୁ, ନୂତନ ଧାରଣା ଆଦାନ ପ୍ରଦାନ ଏବଂ ପାରସ୍ପରିକ ସହଯୋଗରେ ଉନ୍ନତି ଆଣିବାକୁ ସମର୍ଥ ହେବେ । ଏହି ସମ୍ମିଳନୀରେ ବିବାଦ ସମାଧାନର ବିକଳ୍ପ ବ୍ୟବସ୍ଥା ଯେପରିକି ଆରବିଟ୍ରେସନ ଏବଂ ସ୍ୱଳ୍ପ ବ୍ୟୟରେ ଶୀଘ୍ର ନ୍ୟାୟ ପାଇଁ ମଧ୍ୟସ୍ଥତା ପରି ବିଷୟଗୁଡିକ ଉପରେ ଆଲୋଚନା ହେବ । ଅନ୍ୟଗୁଡିକ ଭିତରେ ସାମଗ୍ରିକ ଭାବେ ଆଇନ ଭିତ୍ତିଭୂମିର ନବୀକରଣ; ପୁରୁଣା ନିୟମ ହଟାଇବା; ନ୍ୟାୟ ପାଇବାରେ ଉନ୍ନତି ଆଣିବା; ମାମଲାଗୁଡ଼ିକର ଅପେକ୍ଷାକୁ ହ୍ରାସ କରିବା ଏବଂ ଶୀଘ୍ର ଫଏସଲା ନିଶ୍ଚିତ କରିବା; କେନ୍ଦ୍ର-ରାଜ୍ୟ ମଧ୍ୟରେ ଉନ୍ନତ ସମନ୍ୱୟ ପାଇଁ ରାଜ୍ୟ ବିଲ୍ ସମ୍ବନ୍ଧୀୟ ପ୍ରସ୍ତାବରେ ସମାନତା ଆଣିବା; ରାଜ୍ୟ ଆଇନ ବ୍ୟବସ୍ଥାର ମଜବୁତ ଆଦି ରହିବ ।
ବାଲିରେ ଜି -୨୦ ଶିଖର ସମ୍ମିଳନୀ ଅବସରରେ ଫ୍ରାନ୍ସର ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାଲିରେ ଅନୁଷ୍ଠିତ ଜି –୨୦ ଶିଖର ସମ୍ମିଳନୀ ଅବସରରେ ମଧ୍ୟାହ୍ନ ଭୋଜନ ସମୟରେ ଫ୍ରାନ୍ସର ରାଷ୍ଟ୍ରପତି ମାନ୍ୟବର ଶ୍ରୀ ଇମାନୁଏଲ୍ ମାକ୍ରନ୍‌ଙ୍କୁ ଭେଟିଛନ୍ତି । ଦୁଇ ନେତା ପ୍ରତିରକ୍ଷା, ବେସାମରିକ ଆଣବିକ, ବାଣିଜ୍ୟ ଏବଂ ପୁଞ୍ଜି ବିନିଯୋଗ ଭଳି ବିଭିନ୍ନ କ୍ଷେତ୍ରରେ ଚାଲିଥିବା ସହଯୋଗର ସମୀକ୍ଷା କରିଛନ୍ତି । ଆର୍ଥିକ ଯୋଗଦାନର ନୂତନ କ୍ଷେତ୍ରରେ ସହଯୋଗର ଗଭୀରତାକୁ ସେମାନେ ସ୍ୱାଗତ କରିଛନ୍ତି । ପାରସ୍ପରିକ ସ୍ୱାର୍ଥ ଜଡିତ ଆଞ୍ଚଳିକ ଏବଂ ବିଶ୍ୱସ୍ତରୀୟ ପ୍ରସଙ୍ଗ ଉପରେ ମଧ୍ୟ ଆଲୋଚନା କରାଯାଇଥିଲା ।
ହିମାଚଳପ୍ରଦେଶ ଭୂସ୍ଖଳନରେ ପ୍ରାଣହାନି ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ହିମାଚଳପ୍ରଦେଶର ମଣ୍ଡି ଜିଲ୍ଲାରେ ଭୂସ୍ଖଳନ ଜନିତ ଦୁର୍ଘଟଣାରେ ଜୀବନହାନି ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକପ୍ରକାଶ କରିଛନ୍ତି । “ହିମାଚଳପ୍ରଦେଶର ମଣ୍ଡି ଜିଲ୍ଲାରେ ଭୁସ୍ଖଳନ ଜନିତ ଦୁର୍ଘଟଣାରେ ଜୀବନହାନି ଯୋଗୁଁ ମୁଁ ଗଭୀର ଭାବେ ମର୍ମାହତ । ମୃତକଙ୍କ ପରିବାର ପ୍ରତି ମୋର ସମବେଦନା । ଦୁର୍ଘଟଣାରେ ଆହତ ହିମାଚଳପ୍ରଦେଶ ମଣ୍ଡି ଜିଲ୍ଲାର ଲୋକଙ୍କ ଆଶୁ ଆରୋଗ୍ୟ କାମନା କରୁଛି । ଉଦ୍ଧାର ଓ ରିଲିଫ କାର୍ଯ୍ୟ ତଥା ସମସ୍ତ ଆବଶ୍ୟକ ସହାୟତା ଯୋଗାଇବା ପାଇଁ ଜାତୀୟ ବିପର୍ଯ୍ୟୟ ପରିଚାଳନା ବାହିନୀ ଦଳ ମଣ୍ଡି ଯାଉଛନ୍ତି ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ ରତ୍ନ ନାନାଜୀ ଦେଶମୁଖଙ୍କୁ ତାଙ୍କ ଜନ୍ମ ବାର୍ଷିକୀରେ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତ ରତ୍ନ ନାନାଜୀ ଦେଶମୁଖଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭାରତ ରତ୍ନ ନାନାଜୀ ଦେଶମୁଖଙ୍କୁ ତାଙ୍କ ଜନ୍ମ ବାର୍ଷିକୀରେ ସ୍ମରଣ କରିବା । ଗ୍ରାମୀଣ ଭାରତ ଏବଂ କୃଷି ପାଇଁ ତାଙ୍କର ସମୃଦ୍ଧ ବୁଝାମଣା ତାଙ୍କ କାର୍ଯ୍ୟରେ ପ୍ରତିଫଳିତ ହୋଇଛି । ସେ ଜଣେ ଉଲ୍ଲେଖନୀୟ ଚିନ୍ତକ ମଧ୍ୟ ଥିଲେ ।”
ବସ୍ତୁ ଓ ସେବା କର (ଜିଏସଟି) ବ୍ୟବସ୍ଥା ପାଇଁ ପ୍ରସ୍ତୁତି କାର୍ଯ୍ୟର ସମୀକ୍ଷା କଲେ ପ୍ରଧାନମନ୍ତ୍ରୀ

ବସ୍ତୁ ଓ ସେବା କର (ଜିଏସଟି) ବ୍ୟବସ୍ଥା କାର୍ଯ୍ୟକାରୀ କରିବା ପାଇଁ ଚାଲିଥିବା ପ୍ରସ୍ତୁତିର ଅଗ୍ରଗତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର 14, 2016ରେ ସମୀକ୍ଷା ବୈଠକ କରିଥିଲେ । ଏହି ବୈଠକରେ କେନ୍ଦ୍ର ଅର୍ଥ ମନ୍ତ୍ରୀ, ଉଭୟ ଅର୍ଥ ରାଷ୍ଟ୍ର ମନ୍ତ୍ରୀଙ୍କ ସହିତ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଏବଂ ଅର୍ଥ ମନ୍ତ୍ରଣାଳୟର ବରିଷ୍ଠ ଅଧିକାରୀମାନେ ଉପସ୍ଥିତ ଥିଲେ । ଆଗାମୀ ଏପ୍ରିଲ 1, 2017 ତାରିଖରୁ ବସ୍ତୁ ଓ ସେବା କର ବ୍ୟବସ୍ଥାର କାର୍ଯ୍ୟକାରୀତାକୁ ସୁନିଶ୍ଚିତ କରିବା ପାଇଁ ସଂପୃକ୍ତ ବୈଠକ ହୋଇଥିଲା । ମଡେଲ ବସ୍ତୁ ଓ ସେବା କର ଆଇନ ପ୍ରସ୍ତୁତ କିରବା ଦିଗରେ ବିଭିନ୍ନ ପଦକ୍ଷେପଗୁଡିକର ଅଗ୍ରଗତି ସଂପର୍କରେ ପ୍ରଧାନମନ୍ତ୍ରୀ ସମୀକ୍ଷା କରିଥିଲେ । କେନ୍ଦ୍ର ଏବଂ ରାଜ୍ୟରେ ଆଇଟି ଭିତ୍ତିଭୂମିର ପ୍ରତିଷ୍ଠା, କେନ୍ଦ୍ର ଏବଂ ରାଜ୍ୟ ସରକାରୀ ଅଧିକାରୀମାନଙ୍କ ପାଇଁ ପ୍ରଶିକ୍ଷଣ ସହିତ ବ୍ୟାପାର ଏବଂ ଉଦ୍ୟୋଗଗୁଡିକୁ ଏ ସମ୍ପର୍କରେ ସଚେତନ କରାଇବା ପାଇଁ ଉଦ୍ଦିଷ୍ଟ କାର୍ଯ୍ୟକ୍ରମଗୁଡିକର ସମୀକ୍ଷା କରାଯାଇଥିଲା । ଏପ୍ରିଲ 1, 2017 ଅବ୍ୟବହିତ ପୂର୍ବରୁ ସମସ୍ତ କାର୍ଯ୍ୟ ସଂପୂର୍ଣ୍ଣ କରିବା ପାଇଁ ପ୍ରଧାନମନ୍ତ୍ରୀ ନିର୍ଦ୍ଦେଶ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଅନୁଚ୍ଛେଦ 279A ଅଧିନରେ ବସ୍ତୁ ଓ ସେବା କର ପରିଷଦର ବିଭିନ୍ନ ସମୟରେ ବାରମ୍ବାର ବୈଠକ ବସି ସରକାରଙ୍କୁ ନିହାତି ଆବଶ୍ୟକ ହେଉଥିବା ସୁପାରିଶମାନ କରିବେ । ମଡେଲ ବସ୍ତୁ ଓ ସେବା କର ଆଇନ, ଜିଏସଟି ଦର ନିର୍ଦ୍ଧାରଣ, କୌଣସି ଜିନିଷ ଉପରେ ଜିଏସଟି ଲାଗୁ ହେବ କି ନହେବ ସେହି ସବୁ ବିଷୟ ଉପରେ ବସ୍ତୁ ଓ ସେବା କର ପରିଷଦ ମତାମତ ପ୍ରଦାନ କରିବେ ।
ରୱାଣ୍ଡା ଗସ୍ତ ସମୟରେ ଗଣମାଧ୍ୟମକୁ ପ୍ରଧାନମନ୍ତ୍ରୀଙ୍କ ବିବୃତି

ରାଷ୍ଟ୍ରପତି ମହାଭାଗ ପଲ କଗାମ, ସମ୍ମାନୀୟ ପ୍ରତିନିଧି ଦଳ, ଗଣମାଧ୍ୟମର ସଦସ୍ୟ, ଏହା ହେଉଛି ପ୍ରଥମ ଅବସର ଯେତବେଳେ କି ଭାରତର କୌଣସି ପ୍ରତିନିଧି ଦଳ ରୱାଣ୍ଡା ଆସିଛନ୍ତି । ଆଉ ମୋର ସୌଭାଗ୍ୟ ହେଉଛି ଯେ ମୋ ବନ୍ଧୁ କଗାମେଙ୍କ ନିମନ୍ତ୍ରଣ ଫଳରେ ଏହି ସୁଅବସର ମୋତେ ମିଳିଛି । ରାଷ୍ଟ୍ରପତି କଗାମେଙ୍କ ବନ୍ଧୁତ୍ୱପୂର୍ଣ୍ଣ ଶବ୍ଦ ଏବଂ ମୋର ତଥା ମୋର ପ୍ରତିନିଧି ଦଳଙ୍କୁ ଯଥୋଚିତ ଭବ୍ୟ ସ୍ୱାଗତ ଏବଂ ସମ୍ମାନ ପାଇଁ ମୁଁ ହୃଦୟରୁ କୃତଜ୍ଞତା ପ୍ରକଟ କରୁଛି । ରାଷ୍ଟ୍ରପତି କଗାମେ ସ୍ୱୟଂ ମୋତେ ସ୍ୱାଗତ କରିବା ପାଇଁ ବିମାନବନ୍ଦର ଆସିଥିଲେ । ତାଙ୍କର ଏହି ସ୍ୱତନ୍ତ୍ର ଆଚରଣ ହେଉଛି ସମଗ୍ର ଭାରତ ପାଇଁ ସମ୍ମାନ । ଆସନ୍ତାକାଲି ସକାଳେ କିଗାଲି ଗଣସଂହାର ସ୍ମାରକୀରେ ଶ୍ରଦ୍ଧାଞ୍ଜଳି ଅର୍ପଣ କରିବି । 1994 ଗଣସଂହାର ପରେ ରୱାଣ୍ଡା ଯେଉଁ ଶାନ୍ତି ପ୍ରକ୍ରିୟା ଗ୍ରହଣ କରିଛି, ତାହା ବାସ୍ତବରେ ପ୍ରଶଂସନୀୟ ଏବଂ ସ୍ଵତନ୍ତ୍ର । ରାଷ୍ଟ୍ରପତି କଗାମେଙ୍କ କୁଶଳ ନେତୃତ୍ୱ ଫଳରେ ହିଁ ପ୍ରଭାବୀ ଓ ସକ୍ଷମ ଶାସନ ଦ୍ୱାରା ରୱାଣ୍ଡା ଆଜି ଦ୍ରୂତ ଗତିରେ ଆର୍ଥିକ ପ୍ରଗତି କରୁଛି । ବନ୍ଧୁଗଣ, ଭାରତ ଓ ରୱାଣ୍ଡା ମଧ୍ୟରେ ସମ୍ବନ୍ଧ ସମୟର କଷଟି ପଥରରେ କଷି ହୋଇ ସୁଦୃଢ଼ ହୋଇଛି । ଆମ ପାଇଁ ଏହା ହେଉଛି ଗର୍ବର ବିଷୟ ଯେ ରୱାଣ୍ଡାର ଆର୍ଥିକ ବିକାଶ ଏବଂ ରାଷ୍ଟ୍ରୀୟ ବିକାଶ ଯାତ୍ରାରେ ଭାରତ ଆପଣଙ୍କ ବିଶ୍ୱସ୍ଥ ଭାଗିଦାର ରହିଛି । ରୱାଣ୍ଡାର ବିକାଶ ଯାତ୍ରାରେ ଆମର ଯୋଗଦାନ ଆଗକୁ ମଧ୍ୟ ଚାଲୁରହିବ । ଆମେ ତାଲିମ, ପ୍ରାଦ୍ୟୋଗିକୀ, ଭିତ୍ତିଭୂମିର ବିକାଶ ଏବଂ ପ୍ରକଳ୍ପ ସହାୟତା କ୍ଷେତ୍ରରେ ସହଯୋଗ କରିଆସିଛୁ । ଅର୍ଥ, ପରିଚାଳନା, ଗ୍ରାମୀଣ ଉନ୍ନୟନ ଏବଂ ଆଇସିଟି ପରି କ୍ଷେତ୍ରରେ ଆମେ ରୱାଣ୍ଡା ପାଇଁ ଅଗ୍ରଣୀ ଭାରତୀୟ ସଂସ୍ଥାନମାନଙ୍କରେ ତାଲିମ ପ୍ରଦାନ କରିଥାଉ । ସାମର୍ଥ୍ୟ ନିର୍ମାଣରେ ଏହି ଯୋଗଦାନକୁ ଆମେ ଆହୁରି ବୃଦ୍ଧି କରିବାକୁ ଚାହିଁବୁ । ଆଜି ଆମେ 2 ଶହ ନିୟୁତ ଡଲାରର ଋଣ ସହାୟତା ଏବଂ ପ୍ରଶିକ୍ଷଣ ବିଷୟ ଉପରେ ବୁଝାମଣା କରିଛୁ । ଆଜି ଆମେ ଚମଡା ଭଳି ନୂତନ କ୍ଷେତ୍ର ଏବଂ ଗୋପାଳନ ଓ ଦୁଗ୍ଧ ଉନ୍ନୟନ କ୍ଷେତ୍ରରେ ଗବେଷଣା ସହିତ ଦୁଇ ଦେଶ ମଧ୍ୟରେ ସହଯୋଗର ବିଭିନ୍ନ କ୍ଷେତ୍ର ଉପରେ ମଧ୍ୟ ଚର୍ଚ୍ଚା କରିଛୁ । ଏହି ସନ୍ଦର୍ଭରେ ମୁଁ କାଲି ରାଷ୍ଟ୍ରପତି କଗାମେଙ୍କ ସହିତ ରୁବେରୁ ଆଦର୍ଶ ଗ୍ରାମକୁ ଯାତ୍ରା କରିବା ବାବଦରେ ଅନେକ ପରିମାଣରେ ଉତ୍ସୁକ ଅଛି । ଭାରତ ହେଉଛି ସ୍ୱୟଂ ଏକ କୃଷି ପ୍ରଧାନ ଦେଶ ଏବଂ ଆମର ଅଧିକାଂଶ ଜନସଂଖ୍ୟା ଗ୍ରାମରେ ବାସ କରନ୍ତି । ଏବଂ ଏଥିପାଇଁ ମୁଁ ଗ୍ରାମୀଣ ଜୀବନକୁ ସୁଧାରିବା ପାଇଁ ରୱାଣ୍ଡାର ଅନୁଭବରୁ ଏବଂ ରାଷ୍ଟ୍ରପତି କଗାମେଙ୍କ ପଦକ୍ଷେପରୁ ଲାଭାନ୍ୱିତ ହେବାକୁ ଚାହୁଁ । ନିର୍ମାଣ କ୍ଷେତ୍ର, ଆତିଥ୍ୟ ଏବଂ ପର୍ଯ୍ୟଟନ ସହିତ ଆମେ ଏପରି ବହୁତ କ୍ଷେତ୍ର ପ୍ରସ୍ତାବିତ କରିଛୁ, ଯେଉଁଥିରେ କି ଭାରତ ଏବଂ ରୱାଣ୍ଡା ମଧ୍ୟରେ ବ୍ୟାପକ ବିକାଶମୂଳକ ଭାଗିଦାରୀକୁ ମଜଭୁତ କରିପାରିବେ । ଆମେ ନିଜର ବ୍ୟବସାୟିକ ଏବଂ ନିବେଶ ସମ୍ବନ୍ଧକୁ ଆହୁରି ଅଧିକ ମଜଭୁତ କରିବାକୁ ଚାହୁଁ । ଆଉ ଏଥିପାଇଁ ରାଷ୍ଟ୍ରପତି କଗାମେ ଏବଂ ମୁଁ ଆସନ୍ତାକାଲି ଦୁଇ ଦେଶର ପ୍ରମୁଖ ବ୍ୟବସାୟିକ ନେତୃବୃନ୍ଦଙ୍କୁ ଭେଟିବୁ ଏବଂ ତାଙ୍କର ପ୍ରସ୍ତାବ ଉପରେ ବିଚାର କରିବୁ । ବନ୍ଧୁଗଣ ମୋତେ ଏହା କହି ପ୍ରସନ୍ନତା ହେଉଛି କି ଆମେ ଖୁବ ଶୀଘ୍ର ରୱାଣ୍ଡାରେ ହାଇ କମିଶନ ଖୋଲିବାକୁ ଯାଉଛୁ । ଏହାଫଳରେ କେବଳ ଆମ ସରକାରମାନଙ୍କ ମଧ୍ୟରେ ଘନିଷ୍ଠ ସମ୍ବାଦ ସମ୍ଭବ ହେବ ନାହିଁ, ବରଂ ଏଥିସହିତ ବାଣିଜ୍ୟ ଦୂତାବାସ, ପାସପୋର୍ଟ ଏବଂ ଭିସା ତଥା ଅନ୍ୟାନ୍ୟ ସୁବିଧା ମଧ୍ୟ ସୁଲଭ ହେବ । ଆମେ ଦୁଇ ଦେଶ ମଧ୍ୟରେ ସମ୍ବନ୍ଧକୁ ଆଗାମୀ ସମୟରେ ଆହୁରି ଅଧିକ ଉଚ୍ଚସ୍ତରକୁ ନେଇଯିବା ନେଇ ଆଶାନ୍ୱିତ ଅଛୁ । ମୁଁ ପୁଣିଥରେ ରାଷ୍ଟ୍ରପତି କଗାମେଙ୍କୁ ମୋର ହାର୍ଦ୍ଦିକ କୃତଜ୍ଞତା ଅର୍ପଣ କରୁଛି । ଆହୁରି ମଧ୍ୟ 125କୋଟି ଭାରତୀୟମାନଙ୍କ ତରଫରୁ ରୱାଣ୍ଡାର ଜନସାଧାରଣଙ୍କୁ ଶୁଭକାମନା ଜଣାଉଛି । ଧନ୍ୟବାଦ ।
ପଞ୍ଚମ ବିମଷ୍ଟେକ ଶିଖର ସମ୍ମିଳନୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପଞ୍ଚମ ବିମଷ୍ଟେକ (ବଙ୍ଗୋପସାଗର ବହୁକ୍ଷେତ୍ରୀୟ ବୈଷୟିକ ଏବଂ ଆର୍ଥିକ ସହଯୋଗ ପଦକ୍ଷେପ) ସମ୍ମିଳନୀରେ ଆଭାସି ମାଧ୍ୟମରେ ଅଂଶ ଗ୍ରହଣ କରିଛନ୍ତି । ବର୍ତ୍ତମାନ ଶ୍ରୀଲଙ୍କା ବିମଷ୍ଟେକର ଅଧ୍ୟକ୍ଷ ରହିଛି । ପଞ୍ଚମ ବିମଷ୍ଟେକ ଶିଖର ସମ୍ମିଳନୀ ଆରମ୍ଭ ପୂର୍ବରୁ ବରିଷ୍ଠ ଅଧିକାରୀ ଓ ବିଦେଶ ମନ୍ତ୍ରୀସ୍ତରୀୟ ବୈଠକ ଗତ ୨୮ ଓ ୨୯ ତାରିଖ ଦୁଇ ଦିନ ଧରି ହାଇବ୍ରିଡ ମୋଡରେ କଲମ୍ବୋଠାରେ ଅନୁଷ୍ଠିତ ହୋଇଥିଲା । ଶିଖର ସମ୍ମିଳନୀର ବାର୍ତ୍ତାଥିଲା “ଏକ ନମନୀୟ ଅଞ୍ଚଳ ଅଭିମୁଖେ, ସମୃଦ୍ଧ ଅର୍ଥନୀତି ଓ ସୁସ୍ଥ ଜନସାଧାରଣ” । ସଦସ୍ୟ ଦେଶଗୁଡିକ ମଧ୍ୟରେ ସହଯୋଗ ବୃଦ୍ଧି ସହ କୋଭିଡ-୧୯ ବୈଶ୍ୱିକ ମହାମାରୀ କାଳରେ ବିଭିନ୍ନ ଆର୍ଥିକ ଓ ବିକାଶମୂଳକ କାର୍ଯ୍ୟର ମିଳିମିଶି କାର୍ଯ୍ୟକ୍ରମ । ଶିଖର ସମ୍ମିଳନୀର ମୁଖ୍ୟ ନିର୍ଯ୍ୟାସ ହେଉଛି ବିମଷ୍ଟେକ ସନନ୍ଦର ରାଜିନାମା ଯେଉଁଥିରେ ବଙ୍ଗୋପସାଗର ଉପରେ ନିର୍ଭରଶୀଳ ତଟବର୍ତ୍ତୀ ଦେଶଗୁଡିକର ସହଯୋଗ ଭିତ୍ତିରେ କାର୍ଯ୍ୟକ୍ରମ ଗ୍ରହଣ । ଶିଖର ବୈଠକ ବିମଷ୍ଟେକ ସଦସ୍ୟ ରାଷ୍ଟ୍ରଗୁଡିକ ମଧ୍ୟରେ ପାରସ୍ପାରିକ ସହଯୋଗ ନେଇ ଉଲ୍ଲେଖନୀୟ ପ୍ରଗତି ଘଟିଛି । ପରିବହନ ସଂଯୋଗ ପାଇଁ ଦେଶମାନଙ୍କ ମାଷ୍ଟର ପ୍ଲାନ ଓ ଭବିଷ୍ୟତ ମାର୍ଗଦର୍ଶିକା ନେଇ ମଧ୍ୟ ଆଲୋଚନା ହୋଇଛି । ଏଥିରେ ପ୍ରଧାନମନ୍ତ୍ରୀ ବିମଷ୍ଟେକ କ୍ରମବର୍ଦ୍ଧିଷ୍ଣୁ ଆଞ୍ଚଳିକ ଯୋଗାଯୋଗ ଓ ସୁରକ୍ଷା ବ୍ୟତୀତ ଅନେକ ପ୍ରସ୍ତାବ ମଧ୍ୟ ଦେଇଛନ୍ତି । ପ୍ରଧାନମନ୍ତ୍ରୀ ସହଯୋଗୀ ନେତୃବୃନ୍ଦଙ୍କୁ ବଙ୍ଗୋପସାଗରକୁ ସଂଯୋଗର ସେତୁ, ସମୃଦ୍ଧି ଓ ସୁରକ୍ଷା ପ୍ରାଚୀରରେ ରୂପାନ୍ତରିତ କରିବାକୁ ଆହ୍ୱାନ ଦେଇଛନ୍ତି । ପ୍ରଧାନମନ୍ତ୍ରୀ ଓ ଅନ୍ୟାନ୍ୟ ନେତୃବୃନ୍ଦଙ୍କ ଉପସ୍ଥିତିରେ ସହଯୋଗ ଉପରେ ଆଧାରିତ ତିନୋଟି ବିମଷ୍ଟେକ ରାଜିନାମା ମଧ୍ୟ ସ୍ୱାକ୍ଷରିତ ହୋଇଛି । ସେଗୁଡିକ ହେଲା – ଫୌଜଦାରୀ ବ୍ୟାପାରରେ ପାରସ୍ପରିକ ଆଇନ ସହାୟତା ନେଇ ବିମଷ୍ଟେକ ଅଧିବେଶନ, କୂଟନୀତିକ ତାଲିମ ନେଇ ପାରସ୍ପରିକ ସହଯୋଗ ସମ୍ପର୍କିତ ବିମଷ୍ଟେକ ବୁଝାମଣାପତ୍ର ଓ ବିମଷ୍ଟେକ ବୈଷୟିକ ଜ୍ଞାନ ବିନିମୟ ସଂକ୍ରାନ୍ତ ବୁଝାମଣା ପତ୍ର ।
ଲୋକନାୟକ ଜୟପ୍ରକାଶ ନାରାୟଣଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଲୋକନାୟକ ଜୟପ୍ରକାଶ ନାରାୟଣଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ଅମ୍ଳାନ ସ୍ମୃତି ପ୍ରତି ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ପୂଜ୍ୟ ଲୋକନାୟକ ଜେପିଙ୍କୁ ତାଙ୍କ ଜୟନ୍ତୀ ଅବସରରେ ମୁଁ ଶ୍ରଦ୍ଧାଞ୍ଜଳି ଜ୍ଞାପନ କରୁଛି । ତାଙ୍କ ଦୁର୍ଦ୍ଦମନୀୟ ସାହସ ଏବଂ ସଚ୍ଚୋଟତା ଏବେ ମଧ୍ୟ ପ୍ରତ୍ୟେକ ଭାରତୀୟଙ୍କୁ ଅନୁପ୍ରାଣିତ କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
“ଆଙ୍କାକ୍ଷୀ ମଧ୍ୟମ ବର୍ଗଙ୍କ ୮ ବର୍ଷ” ଶୀର୍ଷକ ପ୍ରବନ୍ଧ ଏବଂ ଟୁଇଟ୍‍ ସୂତ୍ରକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ୱେବସାଇଟ୍ narendramodi.in ରେ ମଧ୍ୟବିତ୍ତଙ୍କ ସ୍ୱପ୍ନକୁ ସାକାର କରିବା ଦିଗରେ ଭାରତ ସରକାର କିପରି କାର୍ଯ୍ୟ କରିଛନ୍ତି ସେ ସମ୍ବନ୍ଧରେ ପ୍ରବନ୍ଧ ସେୟାର କରିଛନ୍ତି । ସେ ଏହି ପ୍ରସଙ୍ଗରେ ମାଇ ଗଭ୍‍ରେ ଏକ ଟୁଇଟ୍ ସୂତ୍ରକୁ ମଧ୍ୟ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଆମର ମଧ୍ୟବିତ୍ତଙ୍କ ସ୍ୱପ୍ନକୁ ସାକାର କରିବା ଦିଗରେ ଭାରତ ସରକାର କିପରି କାର୍ଯ୍ୟ କରିଛନ୍ତି ସେ ସମ୍ବନ୍ଧରେ ସୂଚନାଯୋଗ୍ୟ ପ୍ରବନ୍ଧଗୁଡ଼ିକର ଏକ ସେଟ୍ ଅଛି । #8YearsOfAspirationalMiddleClass” “ଗତ ୮ବର୍ଷ ମଧ୍ୟରେ "ସହଜ ଜୀବନ ଯାପନ” କିପରି ଆଗକୁ ବଢିଛି ସେ ସମ୍ବନ୍ଧରେ ଏକ ବିସ୍ତୃତ ସୂଚନା : #8YearsOfAspirationalMiddleClass”
ପ୍ରଧାନମନ୍ତ୍ରୀ ମହାରାଣୀ ଏଲିଜାବେଥଙ୍କର କୋଭିଡରୁ ଶୀଘ୍ର ଆରୋଗ୍ୟ କାମନା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଣୀ ଏଲିଜାବେଥଙ୍କର କୋଭିଡରୁ ଶୀଘ୍ର ଆରୋଗ୍ୟ କାମନା କରିଛନ୍ତି ଏବଂ ତାଙ୍କର ଉତ୍ତମ ସ୍ୱାସ୍ଥ୍ୟ ପାଇଁ ପ୍ରାର୍ଥନା କରିଛନ୍ତି । ବ୍ରିଟେନର ପ୍ରଧାନମନ୍ତ୍ରୀ ମାନ୍ୟବର ବୋରିସ୍ ଜନସନଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ମହାରାଣୀ ଏଲିଜାବେଥଙ୍କ ଶୀଘ୍ର ଆରୋଗ୍ୟ କାମନା କରୁଛି ଏବଂ ତାଙ୍କର ଉତ୍ତମ ସ୍ୱାସ୍ଥ୍ୟ ପାଇଁ ପ୍ରାର୍ଥନା କରୁଛି ।”
ଭିସା ବ୍ୟବସ୍ଥାର ସରଳୀକରଣ ପ୍ରସ୍ତାବକୁ କ୍ୟାବିନେଟ ମୋହର

ଦେଶରେ ପ୍ରଚଳିତ ଭିସା ବ୍ୟବସ୍ଥାର ଉଦାରୀକରଣ, ସରଳୀକରଣ ଓ ଏହାକୁ ଅଧିକ ସୁସଂଗତ କରିବା ସକାଶେ କେନ୍ଦ୍ର କ୍ୟାବିନେଟ ନିଷ୍ପତ୍ତି ଗ୍ରହଣ କରିଛନ୍ତି । ବୁଧବାର ଦିନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ମଞ୍ଜୁରି ମିଳିଛି । ସ୍ଵରାଷ୍ଟ୍ର ବ୍ୟାପାର ମନ୍ତ୍ରଣାଳୟ ଦ୍ୱାରା ସ୍ଥିରୀକୃତ ଭିସା ନୀତିରେ ପରିବର୍ତ୍ତନ କରିବା ଦିଗରେ ଅନ୍ୟାନ୍ୟ ସଂପୃକ୍ତ ଦାବିଦାରମାନଙ୍କ ସହ ଆଲୋଚନା କରାଯାଇ ଏହା କାର୍ଯ୍ୟକାରୀ କରାଯିବ ଏବଂ ଏଥିପାଇଁ ସ୍ଵରାଷ୍ଟ୍ରମନ୍ତ୍ରୀଙ୍କ ସ୍ଵୀକୃତି ନିଆଯିବ । ଏଭଳି ବ୍ୟବସ୍ଥା ଦ୍ୱାରା ପର୍ଯ୍ୟଟନ, ବାଣିଜ୍ୟ ବ୍ୟବସାୟ ଏବଂ ଚିକିତ୍ସା ଉଦ୍ଦେଶ୍ୟରେ ଭାରତକୁ ଅଧିକ ସଂଖ୍ୟକ ବିଦେଶୀ ପର୍ଯ୍ୟଟକ ଆସିବାର ସୁଯୋଗ ପାଇପାରିବେ । ପୁନଶ୍ଚ ଏହା ଆର୍ଥିକ ବିକାଶ ଘଟାଇବା ସହ ପର୍ଯ୍ୟଟନ, ବାଣିଜ୍ୟ ବ୍ୟବସାୟ ଓ ଚିକିତ୍ସା ବ୍ୟବସାୟ ଦ୍ୱାରା ଅନ୍ୟ ଲୋକମାନେ ଏଥିରେ ଲାଭବାନ ହୋଇପାରିବ । ଏଥିସହ ସରକାରଙ୍କ ସ୍କିଲ ଇଣ୍ଡିଆ, ଡିଜିଟାଲ ଇଣ୍ଡିଆ, ମେକ ଇନ ଇଣ୍ଡିଆ ଭଳି ଫ୍ଲାଗସିପ କାର୍ଯ୍ୟକ୍ରମକୁ ସଫଳ କରାଇବା ଦିଗରେ ଏହି ବ୍ୟବସ୍ଥା ସହାୟକ ହେବ ।
ରିଓ 2016 ପାରାଲିମ୍ପିକ୍ସ ପାଇଁ ଭାରତୀୟ ପ୍ରତିଯୋଗୀଙ୍କୁ ଶୁଭକାମନା ଜଣାଇଲେ ପ୍ରଧାନମନ୍ତ୍ରୀ

ଆଗାମୀ 7 ତାରିଖରେ ରିଓ ପାରାଲିମ୍ପିକ୍ସରେ ଭାରତର ପ୍ରତିନିଧିତ୍ୱ କରୁଥିବା କ୍ରୀଡାବୀତମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭକାମନା ଜଣାଇଛନ୍ତି । ଏକ ବାର୍ତ୍ତାରେ ସେ କହିଛନ୍ତି ଯେ, “ସେପ୍ଟେମ୍ବରରୁ ଆରମ୍ଭ ହେଉଥିବା ରିଓ ପାରାଲିମ୍ପିକ୍ସରେ ଭାରତରୁ ପ୍ରତିନିଧିତ୍ୱ କରୁଥିବା କ୍ରୀଡାବିତମାନଙ୍କ ପାଇଁ ଭାରତୀୟମାନଙ୍କ ମଧ୍ୟରେ ଉତ୍ସାହ ଓ ଉଦ୍ଦୀପନା ଦେଖିବାକୁ ମିଳୁଛି । ରିଓ ପାରାଲିମ୍ପିକ୍ସ 2016ରେ ପ୍ରତିନିଧିତ୍ୱ କରିବାକୁ ଥିବା ସମ୍ଭାବିତ କ୍ରୀଡାବିତମାନଙ୍କୁ ଅନେକ ଶୁଭକାମନା । ମୋର ବିଶ୍ୱାସ ଯେ ଆମ କ୍ରୀଡାବିତମାନେ ନିଜ ପ୍ରତିଭାର ସର୍ବୋତ୍ତମ ପ୍ରଦର୍ଶନ କରି ଆମକୁ ଗର୍ବିତ କରାଇବେ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମୋରବୀ ଦୁର୍ଘଟଣାର ସମୀକ୍ଷା କଲେ ପ୍ରଧାନମନ୍ତ୍ରୀ

ଗୁଜରାଟର ମୋରବୀ ଠାରେ ଘଟିଥିବା ଦୁର୍ଭାଗ୍ୟଜନକ ସେତୁ ଦୁର୍ଘଟଣା ଯୋଗୁ ଉତ୍ପନ୍ନ ପରିସ୍ଥିତିର ସମୀକ୍ଷା କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ। ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ମୋରବୀରେ ଏକ ସମୀକ୍ଷା ବୈଠକ ଅନୁଷ୍ଠିତ ହୋଇଥିଲା। ବୈଠକରେ ପ୍ରଧାନମନ୍ତ୍ରୀ ପ୍ରଶାସନକୁ ନିର୍ଦ୍ଦେଶ ଦେଇ କହିଥିଲେ ଯେ ପ୍ରଭାବିତ ପରିବାର ସହ ସରକାରୀ କର୍ତ୍ତୃପକ୍ଷ ନିୟମିତ ଯୋଗାଯୋଗରେ ରହିବା ଉଚିତ୍‌ । ଏଭଳି ଏକ ସଙ୍କଟପୂର୍ଣ୍ଣ ମୁହୂର୍ତ୍ତରେ ସେମାନଙ୍କୁ ଯଥାସମ୍ଭବ ସହାୟତା ସୁନିଶ୍ଚିତ କରିବା ଲାଗି ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ସରକାରୀ ଅଧିକାରୀମାନେ ପ୍ରଧାନମନ୍ତ୍ରୀଙ୍କୁ ଉଦ୍ଧାର କାର୍ଯ୍ୟ ଏବଂ ପ୍ରଭାବିତ ପରିବାରକୁ ଦିଆଯାଉଥିବା ସହାୟତା ସମ୍ପର୍କରେ ସୂଚନା ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଏହି ଅଘଟଣ ସହ ଜଡ଼ିତ ସବୁ ଦିଗକୁ ଉଜାଗର କରିବା ଲାଗି ଏକ ବିସ୍ତୃତ ତଥା ବ୍ୟାପକ ତଦନ୍ତ କରିବା ବର୍ତ୍ତମାନ ସମୟର ଆବଶ୍ୟକତା । ତଦନ୍ତରୁ ମିଳିବାକୁ ଥିବା ଗୁରୁତ୍ବପୂର୍ଣ୍ଣ ଶିକ୍ଷାକୁ ତୁରନ୍ତ କାର୍ଯ୍ୟକାରୀ କରିବାକୁ ପ୍ରଧାନମନ୍ତ୍ରୀ ଅଧିକାରୀମାନଙ୍କୁ ନିର୍ଦ୍ଦେଶ ଦେଇଥିଲେ । ଏହି ସମୀକ୍ଷା ବୈଠକରେ ଗୁଜରାଟ ମୁଖ୍ୟମନ୍ତ୍ରୀ ଭୁପେନ୍ଦ୍ରଭାଇ ପଟେଲ, ଗୁଜରାଟର ଗୃହ ରାଷ୍ଟ୍ର ମନ୍ତ୍ରୀ ହର୍ଷ ସାଙ୍ଗଭୀ, ଗୁଜରାଟର ସରକାରରେ ମନ୍ତ୍ରୀ ବ୍ରିଜେଶ ମର୍ଜା, ମୁଖ୍ୟ ଶାସନ ସଚିବ, ପୁଲିସ ମହାନିର୍ଦ୍ଦେଶକ, ସ୍ଥାନୀୟ ଜିଲ୍ଲାପାଳ, ଆରକ୍ଷୀ ଅଧିକ୍ଷକ, ପୁଲିସ ମହାନିରୀକ୍ଷକ, ସ୍ଥାନୀୟ ବିଧାୟକ, ସାଂସଦ ଓ ଅନ୍ୟ ଅଧିକାରୀମାନେ ଉପସ୍ଥିତ ଥିଲେ । ଏଥିର୍ପୂବରୁ ପ୍ରଧାନମନ୍ତ୍ରୀ ମୋଦୀ ବ୍ରିଜ ଦୁର୍ଘଟଣା କ୍ଷେତ୍ର ପରିଦର୍ଶନ କରିଥିଲେ । ସେ ସ୍ଥାନୀୟ ଡାକ୍ତରଖାନାକୁ ଯାଇ ଦୁର୍ଘଟଣାରେ ଆହତମାନଙ୍କର ଅବସ୍ଥା ପଚାରି ବୁଝିଥିଲେ । ସେ ମଧ୍ୟ ଉଦ୍ଧାର ଓ ସହାୟତା କାର୍ଯ୍ୟରେ ସମ୍ପୃକ୍ତ ଲୋକମାନଙ୍କ ସହିତ ଆଲୋଚନା କରିଥିଲେ ଏବଂ ସେମାନଙ୍କର ସାହସକୁ ପ୍ରଶଂସା କରିଥିଲେ ।
ଇସ୍ରାଏଲର ପ୍ରଧାନମନ୍ତ୍ରୀ ମାନ୍ୟବର ବେଞ୍ଜାମିନ୍ ନେତାନ୍ୟାହୁଙ୍କ ସହ କଥା ହୋଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଇସ୍ରାଏଲର ପ୍ରଧାନମନ୍ତ୍ରୀ ମାନ୍ୟବର ବେଞ୍ଜାମିନ୍ ନେତାନ୍ୟାହୁଙ୍କ ସହ ଟେଲିଫୋନରେ କଥା ହୋଇଛନ୍ତି । ପ୍ରଧାନମନ୍ତ୍ରୀ ଷଷ୍ଠ ଥର ପାଇଁ ଇସ୍ରାଏଲର ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହେବା ପାଇଁ ମାନ୍ୟବର ନେତାନ୍ୟାହୁଙ୍କୁ ଅଭିନନ୍ଦନ ଜଣାଇବା ସହିତ ତାଙ୍କର ସଫଳ କାର୍ଯ୍ୟକାଳ କାମନା କରିଥିଲେ । ନିକଟ ଅତୀତରେ ଭାରତ-ଇସ୍ରାଏଲ୍ ରଣନୈତିକ ଭାଗିଦାରୀରେ ଦ୍ରୁତ ଅଗ୍ରଗତିରେ ଦୁଇ ନେତା ସନ୍ତୋଷ ବ୍ୟକ୍ତ କରିଥିଲେ ଏବଂ ବିଭିନ୍ନ କ୍ଷେତ୍ରରେ ଏଭଳି ସହଯୋଗକୁ ଆହୁରି ମଜବୁତ କରିବାର ସମ୍ଭାବନା ଉପରେ ସହମତ ହୋଇଥିଲେ । ପ୍ରଧାନମନ୍ତ୍ରୀ ମାନ୍ୟବର ନେତାନ୍ୟାହୁଙ୍କୁ ଶୀଘ୍ର ଭାରତ ଗସ୍ତ କରିବାକୁ ନିମନ୍ତ୍ରଣ କରିଛନ୍ତି ।
କର୍ଣ୍ଣାଟକର ତୁମକୁରୁ ଜିଲ୍ଲାରେ ସଡକ ଦୁର୍ଘଟଣାଜନିତ ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ଣ୍ଣାଟକର ତୁମକୁରୁ ଜିଲ୍ଲାରେ ସଡକ ଦୁର୍ଘଟଣା ଯୋଗୁଁ ହୋଇଥିବା ମୃତ୍ୟୁରେ ଗଭୀର ଶୋକ ବ୍ୟକ୍ତ କରିଛନ୍ତି । ଶ୍ରୀ ମୋଦୀ ପୀଡିତଙ୍କ ପାଇଁ ପିଏମଏନଆରଏଫରୁ ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “କର୍ଣ୍ଣାଟକର ତୁମକୁରୁ ଜିଲ୍ଲାରେ ହୋଇଥିବା ଦୁର୍ଘଟଣା ହୃଦୟ ବିଦାରକ । ଶୋକସନ୍ତପ୍ତ ପରିବାରଗୁଡିକୁ ସମବେଦନା ଜଣାଉଛି । ଆହତଙ୍କ ଶୀଘ୍ର ଆରୋଗ୍ୟ କାମନା କରୁଛି । ମୃତକଙ୍କ ନିକଟତମ ପରିଜନଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଲେଖାଏଁ ଓ ଆହତଙ୍କୁ ୫୦ ହଜାର ଟଙ୍କା ଲେଖାଏଁ ପ୍ରଦାନ କରାଯିବ: ପ୍ରଧାନମନ୍ତ୍ରୀ”
ଶ୍ରୀ ଗୁରୁ ନାନକ ଦେବ ଜୀଙ୍କ ପ୍ରକାଶ ପରବ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଶ୍ରୀ ଗୁରୁ ନାନକ ଦେବ ଜୀଙ୍କ ପ୍ରକାଶ ପରବ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଶ୍ରୀ ଗୁରୁ ନାନକ ଦେବ ଜୀଙ୍କ ପ୍ରକାଶ ପରବର ସ୍ୱତନ୍ତ୍ର ଅବସରରେ ତାଙ୍କ ଆଧ୍ୟାତ୍ମିକ ବିଚାରଧାରା ଓ ମହାନ ଆଦର୍ଶକୁ ଶ୍ରୀ ମୋଦୀ ସ୍ମରଣ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ଗୁରୁ ନାନକ ଦେବ ଜୀଙ୍କ ପ୍ରକାଶ ପରବର ସ୍ୱତନ୍ତ୍ର ଅବସରରେ ତାଙ୍କ ଆଧ୍ୟାତ୍ମିକ ବିଚାରଧାରା ଓ ମହାନ ଆଦର୍ଶକୁ ସ୍ମରଣ କରୁଛି । ଏକ ନ୍ୟାର୍ଯ୍ୟ, ସହାନୁଭୂତିଶୀଳ ଓ ସମାବେଶୀ ସମାଜ ପାଇଁ ତାଙ୍କ କଳ୍ପନା ଆମକୁ ପ୍ରେରିତ କରିଛି । ଅନ୍ୟର ସେବା କରିବାକୁ ଶ୍ରୀ ଗୁରୁ ନାନକ ଦେବ ଜୀ ଦେଇଥିବା ଗୁରୁତ୍ୱ ଖୁବ ପ୍ରେରଣାଦାୟୀ ।”
କୋରୋନା ବିରୋଧ ଲଢେଇରେ  ୧୩୦ କୋଟି ଦେଶବାସୀ ଦେଖାଇଥିବା ସଂକଳ୍ପ ନୂଆ ଭାରତର ଶକ୍ତିକୁ ସୂଚିତ କରିଛି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ବିଶ୍ୱର ସର୍ବ ବୃହତ ମାଗଣା ଟୀକାକରଣ ହେଉ କିମ୍ବା ଚିକିତ୍ସା ଭିତ୍ତିଭୂମି ବିକାଶ ହେଉ ସ୍ୱାସ୍ଥ୍ୟସେବା କ୍ଷେତ୍ରରେ ଭାରତ ନୂଆ କିର୍ତ୍ତୀମାନ ସ୍ଥାପନ କରିଛି । କୋରୋନା ବିରୋଧି ଲଢେଇରେ ୧୩୦ କୋଟି ଦେଶବାସୀ ଦେଖାଇଥିବା ପ୍ରତିବଦ୍ଧତା ହେଉଛି ନୂଆ ଭାରତର ଶକ୍ତିର ସୂଚକ ବୋଲି ଶ୍ରୀ ମୋଦୀ କହିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “କରୋନା ବିରୋଧି ଲଢେଇରେ ୧୩୦ କୋଟି ଦେଶବାସୀ ଦର୍ଶାଇଥିବା ସଂକଳ୍ପ ହେଉଛି ନୂତନ ଭାରତର ସାମର୍ଥ୍ୟର ପରିଚୟ । ସ୍ୱଦେଶୀ ଟିକା ସହିତ ବିଶ୍ୱର ସର୍ବ ବୃହତ ମାଗଣା ଟୀକାକରଣ ଅଭିଯାନ ହେଉ କିମ୍ବା ଚିକିତ୍ସା ଭିତ୍ତିଭୂମିର ବିକାଶ ହେଉ, ସ୍ୱାସ୍ଥ୍ୟସେବା କ୍ଷେତ୍ରରେ ଦେଶ ନୂତନ ମାନଦଣ୍ଡ ପ୍ରତିଷ୍ଠା କରିପାରିଛି ।”
ବିଶ୍ଵ ଯକ୍ଷ୍ମା ଦିବସରେ ପ୍ରଧାନମନ୍ତ୍ରୀଙ୍କ ସନ୍ଦେଶ

ବିଶ୍ଵ ଯକ୍ଷ୍ମା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାର୍ତ୍ତା ଦେଇଛନ୍ତି ଯାହାକି ନିମ୍ନରେ ପ୍ରଦତ୍ତ ହେଲା – “ଚଳିତ ବର୍ଷ ବିଶ୍ଵ ଯକ୍ଷ୍ମା ଦିବସର ବିଷୟପ୍ରସଙ୍ଗ ‘ଆବଶ୍ୟକ: ଯକ୍ଷ୍ମାମୁକ୍ତ ବିଶ୍ଵ ପାଇଁ ନେତୃମଣ୍ଡଳୀ’ ଭାବନା ଆଧାରରେ ମୁଁ ନାଗରିକ ଓ ସଂଗଠନମାନଙ୍କୁ ଯକ୍ଷ୍ମା ବିଲୋପ ଆନ୍ଦୋଳନରେ ନେତୃତ୍ଵ ନେବା ଲାଗି ନିବେଦନ କରୁଛି । ଯକ୍ଷ୍ମାମୁକ୍ତ ବିଶ୍ଵ ଗଠନ ହେଉଛି ମାନବଜାତି ପାଇଁ ଏକ ଚମତ୍କାର ସେବା । ଏକ ଯକ୍ଷ୍ମାମୁକ୍ତ ଭାରତ ଗଠନ ଦିଗରେ ସରକାର ମିଶନ ଢାଞ୍ଚାରେ ପ୍ରୟାସ କରୁଛନ୍ତି । ବିଶ୍ଵ 2030 ସୁଦ୍ଧା ଯକ୍ଷ୍ମାରୁ ମୁକ୍ତି ଲାଗି ଲକ୍ଷ୍ୟ ରଖିଥିବା ବେଳେ, ଆମେ ଭାରତକୁ 2025 ସୁଦ୍ଧା ଯକ୍ଷ୍ମାମୁକ୍ତ କରିବା ଚାହୁଁଛୁ ।”
ଭାରତ-ଜର୍ଜିଆ ମଧ୍ୟରେ ବିମାନ ସେବା ଚୁକ୍ତିକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଭାରତ ଓ ଜର୍ଜିଆ ମଧ୍ୟରେ ବିମାନ ସେବା ଚୁକ୍ତିକୁ ଅନୁମୋଦନ ମିଳିଛି । ଦୁଇ ଦେଶ ମଧ୍ୟରେ ବିମାନ ସେବା ବୃଦ୍ଧି କରିବା ଲକ୍ଷ୍ୟରେ ଆନ୍ତର୍ଜାତିକ ବେସାମରିକ ବିମାନ ଚଳାଚଳ ସଂସ୍ଥାର ପ୍ରକ୍ରିୟା ଅନୁସାରେ ଏହି ବୁଝାମଣା ହୋଇଛି । ଚୁକ୍ତି ଅନୁଯାୟୀ ଦୁଇ ଦେଶ ଗୋଟିଏ କିମ୍ବା ତା’ ଠାରୁ ଅଧିକ ଏୟାରଲାଇନ୍ସ କମ୍ପାନିକୁ ଦୁଇ ଦେଶ ମଧ୍ୟରେ ବିମାନ ସେବା ସକାଶେ ଚିହ୍ନଟ କରିବେ । ଏବେ ଭାରତର ଯେକୌଣସି ସହରରୁ ଏୟାରଲାଇନ୍ସ ଜର୍ଜିଆର ଯେକୌଣସି ସହରକୁ ଉଡ଼ାଣ କରିପାରିବେ । ସେହିପରି ଜର୍ଜିଆରୁ ନୂଆଦିଲ୍ଲୀ, ମୁମ୍ବାଇ, ବେଙ୍ଗାଲୁରୁ, ହାଇଦ୍ରାବାଦ, ଚେନ୍ନାଇ ଏବଂ ଗୋଆକୁ ବିମାନ ଉଡ଼ାଣର ସୁବିଧା ମିଳିବ । ଏହାବାଦ୍ ଅନ୍ୟ ସହରକୁ ମଧ୍ୟ ଆବଶ୍ୟକ ସ୍ଥଳେ ଚିହ୍ନଟ ହୋଇଥିବା ଏୟାରଲାଇନ୍ସ ସେବା ଦେଇପାରିବେ । ଦୁଇ ଦେଶର ଚିହ୍ନଟ ହୋଇଥିବା ଏୟାରଲାଇନ୍ସ ଭିନ୍ନ ଭିନ୍ନ ସହରରେ ସେବା ପ୍ରଦାନ ପାଇଁ କାର୍ଯ୍ୟାଳୟ ଖୋଲିପାରିବେ । ଚିହ୍ନଟ ହୋଇଥିବା ଏୟାରଲାଇନ୍ସ ଅନ୍ୟ ଦେଶର ତୃତୀୟ ପକ୍ଷ ଏୟାରଲାଇନ୍ସ ସହ ମଧ୍ୟ ବିମାନ ସେବା ପାଇଁ ବୁଝାମଣା କରିପାରିବେ । ଏହି ଚୁକ୍ତିନାମା ଯୋଗୁ ଭାରତ ଓ ଜର୍ଜିଆ ମଧ୍ୟରେ ବାଣିଜ୍ୟ, ନିବେଶ, ପର୍ଯ୍ୟଟନ ଏବଂ ସଂସ୍କୃତି କ୍ଷେତ୍ରରେ ଅଧିକ ଭାବ ଆଦାନପ୍ରଦାନର ସୁଯୋଗ ସୃଷ୍ଟି ହେବ ।
କେନ୍ଦ୍ର ମନ୍ତ୍ରୀମଣ୍ଡଳ ଭାରତର ନବୀନ ଏବଂ ନବୀକରଣୀୟ ଶକ୍ତି ମନ୍ତ୍ରଣାଳୟ (ଏମଏନଆରଇ) ଏବଂ ଆନ୍ତର୍ଜାତୀୟ ଅକ୍ଷୟ ଶକ୍ତି ଏଜେନ୍ସି (ଆଇଆରଇଏନଏ) ମଧ୍ୟରେ କୌଶଳଗତ ସହଭାଗୀତା ରାଜିନାମାକୁ ମଞ୍ଜୁରୀ ପ୍ରଦାନ କରିଛନ୍ତି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରୀମଣ୍ଡଳଙ୍କୁ ଭାରତ ସରକାରଙ୍କ ନବୀନ ଏବଂ ନବୀକରଣୀୟ ଶକ୍ତି ମନ୍ତ୍ରଣାଳୟ (ଏମଏନଆରଇ) ଏବଂ ଆନ୍ତର୍ଜାତୀୟ ଅକ୍ଷୟ ଶକ୍ତି ଏଜେନ୍ସି (ଆଇଆରଇଏନଏ) ମଧ୍ୟରେ ସ୍ବାକ୍ଷରିତ ଏକ କୌଶଳଗତ ରାଜିନାମା ସମ୍ପର୍କରେ ଅବଗତ କରାଗଲା। ଜାନୁୟାରୀ 2022 ରେ ଏହି ରାଜିନାମାରେ ସ୍ବାକ୍ଷର କରା ଯାଇଥିଲା। ଏହି ରାଜିନାମାର ଉଦ୍ଦେଶ୍ୟ ହେଉଛି ଭାରତରେ ଅକ୍ଷୟ ଶକ୍ତି ଉପରେ ଆଧାରିତ ସବୁଜ ଶକ୍ତି କ୍ଷେତ୍ରରେ ପରିବର୍ତ୍ତନ, ନେତୃତ୍ବ ଏବଂ ଜ୍ଞାନକୁ ପ୍ରୋତ୍ସାହିତ କରିବା। ଏହି ରାଜିନାମା ଭାରତର ଶକ୍ତି କ୍ଷେତ୍ରରେ ପରିବର୍ତ୍ତନର ପ୍ରଚେଷ୍ଟାରେ ସହାୟତା କରିବ ଏବଂ ବିଶ୍ବକୁ ଜଳବାୟୁ ପରିବର୍ତ୍ତନ ସମସ୍ୟାର ସମାଦାନ ପାଇଁ ସହାୟତା ମଧ୍ୟ କରିବ। କୌଶଳଗତ ସହଭାଗୀତା ରାଜିନାମାରେ ପରିକଳ୍ପିତ ସହଯୋଗ କ୍ଷେତ୍ର 2030 ପର୍ଯ୍ୟନ୍ତ ଅଣ-ଜୀବାଶ୍ମ ଇନ୍ଧନରେ ପ୍ରଚଳିତ 500 ଗିଗାୱାଟ ସ୍ଥାପିତ ବିଦ୍ୟୁତ କ୍ଷମତାର ଲକ୍ଷ୍ୟକୁ ପ୍ରାପ୍ତ କରିବାରେ ଭାରତକୁ ସହଯୋଗ କରିବ। ଏହାଦ୍ବାରା ଆତ୍ମନିର୍ଭର ଭାରତକୁ ମଧ୍ୟ ପ୍ରୋତ୍ସାହନ ମିଳିବ। ଏହି ରାଜିନାମାର ମୁଖ୍ୟ ବିଶେଷତ୍ତ୍ବରେ ନିମ୍ନଲିଖିତ କ୍ଷେତ୍ରରେ ସହଯୋଗ ପ୍ରଦାନ କରିବା ସାମିଲ୍ ରହିଛି : – ଭାରତରୁ ଅକ୍ଷୟ ଶକ୍ତି ଏବଂ ସ୍ବଚ୍ଛ ଶକ୍ତି ପ୍ରଯୁକ୍ତିକୁ ପ୍ରୋତ୍ସାହିତ କରିବା ବିଷୟରେ ଜ୍ଞାନକୁ ଆଦାନ ପ୍ରଦାନ କରିବାର ସୁବିଧା। – ଦୀର୍ଘକାଳୀନ ଶକ୍ତି ଯୋଜନାରେ ଭାରତର ପ୍ରଚେଷ୍ଟାକୁ ସହଯୋଗ କରିବା – ଭାରତରେ ନୂତନତାର ପରିବେଶକୁ ମଜବୁତ୍ କରିବା ପାଇଁ ସହଯୋଗ କରିବା – ଗ୍ରୀନ୍ ହାଇଡ୍ରୋଜେନର ବିକାଶର ସମ୍ଭାବନା ଏବଂ ଏହାର ବ୍ୟବହାରକୁ ପ୍ରୋତ୍ସାହିତ କରି ସୁଲଭମୂଲ୍ୟରେ ଡିକାର୍ବୋନାଇଜେସନ ଦିଗରେ ବଢ଼ିବା ଏହିପରି ଭାବରେ, ଏହି କୌଶଳଗତ ସହଭାଗୀତା ରାଜିନାମା ଭାରତର ଶକ୍ତି କ୍ଷେତ୍ରରେ ପରିବର୍ତ୍ତନ ଆଣିବାର ପ୍ରୟାସ ଏବଂ ଦୁନିଆଁକୁ ଜଳବାୟୁ ପରିବର୍ତ୍ତନରୁ ସୁରକ୍ଷା ପ୍ରଦାନ କରିବାରେ ସହାୟତା କରିବ।
ରାଜ୍ୟ ସ୍ଥାପନା ଦିବସ ଅବସରରେ ଝାଡଖଣ୍ଡବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭକାମନା

ରାଜ୍ୟ ଗଠନ ଦିବସ ଅବସରରେ ଝାଡଖଣ୍ଡବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “झारखंड के स्थापना दिवस पर राज्य की जनता को हार्दिक शुभकामनाएं । ଝାଡଖଣ୍ଡର ସ୍ଥାପନା ଦିବସ ଅବସରରେ ରାଜ୍ୟବାସୀଙ୍କୁ ହାର୍ଦ୍ଦିକ ଶୁଭକାମନା । ଏହି ଅବସରରେ ମୁଁ ପ୍ରାର୍ଥନା କରୁଛି ଯେ ପ୍ରଗତି ଏବଂ ସମୃଦ୍ଧିର ନୂତନ ସୋପାନକୁ ସ୍ପର୍ଶ କରିବାରେ ଝାଡଖଣ୍ଡର ପ୍ରୟାସ ବଜାୟ ରହୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜନ୍ମଦିନ ଅବସରରେ ଲାଲକୃଷ୍ଣ ଆଡଭାନୀ ଜୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା ଜ୍ଞାପନ

ଜନ୍ମଦିନ ଅବସରରେ ଲାଲକୃଷ୍ଣ ଆଡଭାନୀ ଜୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ସମ୍ମାନନୀୟ ଆଡଭାନୀ ଜୀଙ୍କୁ ଜନ୍ମଦିନର ଶୁଭେଚ୍ଛା । ତାଙ୍କ ଦୀର୍ଘ ଓ ସୁସ୍ଥ ଜୀବନ ପାଇଁ ପ୍ରାର୍ଥନା କରୁଛି । ଜନ ସଶକ୍ତିକରଣ ଓ ଆମ ସାଂସ୍କୃତିକ ଗୌରବକୁ ସମୃଦ୍ଧ କରିବାରେ ଅସଂଖ୍ୟ ପ୍ରଚେଷ୍ଟା ପାଇଁ ଦେଶ ତାଙ୍କ ନିକଟରେ ଋଣୀ । ପାଣ୍ଡିତ୍ୟ ଓ ବୌଦ୍ଧିକତା ପାଇଁ ମଧ୍ୟ ସେ ବହୁ ସମ୍ମାନର ଅଧିକାରୀ ।”